CELEX: 32015D0873
Language: et
Date: 2015-05-18 00:00:00
Title: Nõukogu otsus (EL) 2015/873, 18. mai 2015, seisukoha kohta, mis võetakse Euroopa Liidu nimel sadamariigi kontrolli käsitleva vastastikuse mõistmise Pariisi memorandumi sadamariigi kontrollikomitee 48. koosolekul

6.6.2015   
            
            
               ET
            
            
               Euroopa Liidu Teataja
            
            
               L 142/25
            
         NÕUKOGU OTSUS (EL) 2015/873,
   18. mai 2015,
   seisukoha kohta, mis võetakse Euroopa Liidu nimel sadamariigi kontrolli käsitleva vastastikuse mõistmise Pariisi memorandumi sadamariigi kontrollikomitee 48. koosolekul
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 100 lõiget 2 ja artikli 218 lõiget 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Asjaomaste konventsioonide, rahvusvaheliste koodeksite ja resolutsioonide range kohaldamisega saab tõhusalt parandada meresõiduohutust, reostuse vältimist ning elu- ja töötingimusi laeva pardal, vähendades standarditele mittevastavate laevade arvu liidu vetes.
            
         
               (2)
            
            
               Kuigi ohutust, reostuse vältimist ning elu- ja töötingimusi laeva pardal käsitlevate rahvusvaheliste standardite täitmise järelevalve eest lasub vastutus peamiselt lipuriigil, vastutab laevaühing pärast ülevaatust selle eest, et laeva ja selle seadmete seisund vastab laeva suhtes kohaldatavate konventsioonide nõuetele. Mitmed lipuriigid ei ole siiski saanud hakkama kõnealuste rahvusvaheliste standardite rakendamise ja jõustamisega.
            
         
               (3)
            
            
               Ohutust, reostuse vältimist ning elu- ja töötingimusi laevadel käsitlevatele rahvusvahelistele standarditele vastavuse kontrolli peaks nüüdsest tagama ka sadamariigid kui normidele mittevastava laevaliikluse vastu võitlemise teine kaitseliin, kuid samas tuleb tunnistada, et sadamariigi kontroll ei ole ülevaatus ja et asjakohased kontrollivormid ei ole merekõlblikkuse tunnistused. Liidu rannikuäärsete liikmesriikide ühtlustatud lähenemine kõnealuste rahvusvaheliste standardite tõhusale jõustamisele nende jurisdiktsiooni all olevates vetes seilavate ja nende sadamaid kasutavate laevade suhtes peaks vältima konkurentsi moonutamist.
            
         
               (4)
            
            
               Euroopa Parlamendi ja nõukogu direktiivis 2009/16/EÜ (1) on sätestatud ELis kehtiv sadamariigi kontrolli süsteem, millega sõnastatakse ümber ja tugevdatakse selles valdkonnas alates 1995. aastast kehtinud ELi õigusakte. ELi süsteem põhineb 26. jaanuaril 1982 Pariisis allkirjastatud sadamariigi kontrolli käsitleva vastastikuse mõistmise Pariisi memorandumi (edaspidi „Pariisi memorandum”) juba varem kehtestatud struktuuril.
            
         
               (5)
            
            
               Seoses liidu liikmesriikidega tuuakse direktiiviga 2009/16/EÜ vastastikuse mõistmise Pariisi memorandumi teatud menetlused, vahendid ja töö ELi õiguse reguleerimisalasse. Pariisi memorandumi asjakohase pädeva asutuse poolt direktiivi 2009/16/EÜ kohaselt vastu võetud teatavad otsused muutuvad liidu liikmesriikidele siduvaks.
            
         
               (6)
            
            
               Pariisi memorandumi sadamariigi kontrollikomitee 48. koosolek toimub 18.–22. mail 2015. Nimetatud koosolekul teeb sadamariigi kontrollikomitee eeldatavasti otsuse teatud küsimustes, millel on otsene õiguslik mõju direktiivile 2009/16/EÜ.
            
         
               (7)
            
            
               Sadamariigi kontrollikomiteelt oodatakse, et ta arutaks ja seejärel võtaks vastu 2014. aasta kontrollide statistika, sealhulgas uued tegevusnäitajaid puudutavad valged, hallid ja mustad lipuriikide nimekirjad ja tunnustatud organisatsioonide tegevust puudutava nimekirja, mida hakatakse kasutama kontrollitavate laevade valikuks alates 1. juulist 2015. Kuna Pariisi memorandumi kontrollide statistika on oluline direktiiviga 2009/16/EÜ kehtestatud kontrollikorra rakendamiseks, peaksid liikmesriigid liidu nimel toetama selle vastuvõtmist.
            
         
               (8)
            
            
               Sadamariigi kontrollikomiteelt oodatakse samuti, et ta arutaks ja seejärel võtaks vastu piirkondliku kohustuse ja õiglase panuse arvutuse kooskõlas Pariisi memorandumi artikliga 11. Võttes arvesse, kui tähtis on kontrollikohustuse võrdne jagamine liikmesriikide vahel ja liikmesriikide õiglane panus direktiivi 2009/16/EÜ artiklis 5 sätestatud liidu eesmärkide saavutamiseks, peaksid liikmesriigid liidu nimel toetama kõnealuseid sadamariigi kontrollikomitee meetmeid.
            
         
               (9)
            
            
               Sadamariigi kontrollikomitee kinnitab eeldatavasti ka keskmised puuduste ja kinnipidamiste määrad. Võttes arvesse komisjoni määrust (EL) nr 802/2010 (2) ja komisjoni rakendusmäärust (EL) nr 1205/2012 (3), peaksid liikmesriigid liidu nimel toetama nende vastuvõtmist.
            
         
               (10)
            
            
               Lisaks eeldatakse, et sadamariigi kontrollikomitee arutab kinnipidamise järelmeetmete vorme ja menetlust juhul, kui laeva ei ole ringlusse võetud vastavalt kokkulepitud viisile, ning Pariisi memorandumi menetluste ja suuniste muutmist. Pidades silmas, kui tähtis on direktiivi 2009/16/EÜ artiklite 16, 19 ja 21 kohane kinnipidamist, sissesõidukeeldu ja kontrolli järelmeetmeid puudutav tõhus, proportsionaalne ja hoiatav süsteem, peaksid liikmesriigid liidu nimel olema vastu muudetud suunise punktis 2.6 esitatud ettepanekule, mis on esitatud dokumendi PSCC48/4.3.8 II lisas ja milles käsitletakse lõplikku ja püsivat laevade kasutamise keelamist, vastandina ajutisele keelamisele, kuna see ettepanek ei ole kooskõlas direktiiviga 2009/16/EÜ.
            
         
               (11)
            
            
               Vastavalt Euroopa Liidu toimimise lepingu artikli 218 lõikele 9 võtab nõukogu komisjoni ettepaneku põhjal vastu otsuse, millega kehtestatakse seisukoht, mis võetakse lepinguga loodud organis liidu nimel, kui sel organil tuleb vastu võtta õigusliku toimega akte.
            
         
               (12)
            
            
               Liit ei ole Pariisi memorandumi osaline. Seepärast on vajalik, et nõukogu volitaks liikmesriike väljendama liidu nimel võetavat seisukohta ja kinnitama oma nõusolekut, et sadamariigi kontrollikomitees võetud otsused on nende suhtes siduvad,
            
         ON VASTU VÕTNUD KÄESOLEVA OTSUSE:
   Artikkel 1
   Käesoleva otsuse lisas on esitatud Pariisi memorandumi sadamariigi kontrollikomitee 48. koosolekul liidu nimel võetavad seisukohad, kui kõnealune organ peab vastu võtma lisas esitatud õigusliku toimega akte.
   Artikkel 2
   Artiklis 1 osutatud liidu nimel võetavaid seisukohti väljendavad Pariisi memorandumiga seotud liikmesriigid, tegutsedes ühiselt liidu huvides.
   Artikkel 3
   Artiklis 1 osutatud seisukohtades võib teha vormilisi ja ebaolulisi muudatusi, ilma et neid seisukohti oleks vaja muuta.
   Artikkel 4
   Liikmesriike volitatakse andma liidu huvides oma nõusolek olla seotud artiklis 1 osutatud otsustega.
   Artikkel 5
   Käesolev otsus on adresseeritud liikmesriikidele.
   
      Brüssel, 18. mai 2015
      
         
            Nõukogu nimel
         
         
            eesistuja
         
         M. SEILE
      
   
   
      (1)  Euroopa Parlamendi ja nõukogu direktiiv 2009/16/EÜ, 23. aprill 2009, mis käsitleb sadamariigi kontrolli (ELT L 131, 28.5.2009, lk 57).
   
      (2)  Komisjoni määrus (EL) nr 802/2010, 13. september 2010, millega rakendatakse Euroopa Parlamendi ja nõukogu direktiivi 2009/16/EÜ artikli 10 lõiget 3 ja artiklit 27 seoses laevaühingu tegevusnäitajatega (ELT L 241, 14.9.2010, lk 4).
   
      (3)  Komisjoni rakendusmäärus (EL) nr 1205/2012, 14. detsember 2012, millega muudetakse määrust (EL) nr 802/2010 seoses laevaühingu tegevusnäitajatega (ELT L 347, 15.12.2012, lk 10).
   
      LISA
      Seisukohad, mis võetakse liidu nimel sadamariigi kontrolli käsitleva vastastikuse mõistmise Pariisi memorandumi sadamariigi kontrollikomitee 48. koosolekul on järgmised:
      
                  a)
               
               
                  kiita heaks dokumendi PSCC48/3.3 A punktis 9.1 kavandatud meetmed;
               
            
                  b)
               
               
                  kiita heaks dokumendi PSCC48/4.2.2B punktis 5.1 kavandatud meetmed;
               
            
                  c)
               
               
                  kiita heaks dokumendi PSCC48/4.2.2C punktis 6.1 kavandatud meetmed, ning
               
            
                  d)
               
               
                  olla vastu muudetud suunise punktis 2.6 kavandatud muudatusele dokumendis PSCC48/4.3.8.